Diari Oficial de la Generalitat Valenciana


Sumari del DOGV 7483, del 11-03-2015 (2015/2222)

ORDE 4/2015, de 9 de març, de la Conselleria de Benestar Social, per la qual es regulen i convoquen ajudes per al desenrotllament de programes d'atenció de necessitats i inclusió social a menors i les seues famílies en període estival, per a l'any 2015.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7483

Data del DOGV
:   11-03-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/2222


Data del document
:   09-03-2015

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 4/2015, de 9 de març, de la Conselleria de Benestar Social, per la qual es regulen i convoquen ajudes per al desenrotllament de programes d'atenció de necessitats i inclusió social a menors i les seues famílies en període estival, per a l'any 2015. [2015/2222]  
La Constitució de 1978 configura el dret dels ciutadans a la igualtat social, real i efectiva, i establix els principis rectors que han de dirigir els poders públics a garantir el ple desenrotllament de la persona al si de la societat i la prevenció, el tractament i l'eliminació de qualsevol causa de marginació o desigualtat social.  
Un d'estos principis rectors arreplegat en l'article 39 de la Carta Magna és l'obligació dels poders públics d'assegurar la protecció integral dels menors i el respecte i observança als acords internacionals que vetlen pels seus drets.  
La Generalitat Valenciana té competència exclusiva en matèria de servicis socials, institucions d'ajuda a menors, grups i sectors necessitats d'especial protecció, de conformitat amb l'article 49.1, apartats 24a i 27a de l'Estatut d'Autonomia de la Comunitat Valenciana. La Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'àmbit de la Comunitat Valenciana i la Llei 12/2008, de 3 de juliol, de la Generalitat, de Protecció Integral de la Infància i l'Adolescència de la Comunitat Valenciana, establixen l'obligació dels poders públics de garantir la prevenció i eliminació de qualsevol causa de marginació o desigualtat social, en especial en els col·lectius més vulnerables, com són els xiquets i xiquetes.  
  
El Ministeri de Sanitat, Servicis Socials i Igualtat en l'exercici 2014 va crear un nou crèdit de «Lluita contra la pobresa infantil per a l'atenció de famílies en situacions de privació material severa amb menors a càrrec seu», amb l'objectiu principal de la lluita contra la pobresa infantil, vinculat a la Recomanació de la Comissió Europea de 20 de febrer de 2013 i al Pla Nacional per a la Inclusió Social 2013-2016. Crèdit que manté per a este exercici 2015 el Ministeri de Sanitat, Servicis Socials i Igualtat, en el programa de «Suport a la família i infància».  
  
En l'àmbit de la Comunitat Valenciana, l'exercici d'estes competències correspon a la Conselleria Benestar Social, de conformitat amb el que disposa el Decret 9/2014, de 10 de gener, del Consell, pel qual aprova el Reglament orgànic i funcional de la Conselleria de Benestar Social (DOCV 7190, 13.01.2014).  
Com a resposta a esta decisió d'assegurar la protecció dels menors i en especial d'aquells en risc d'exclusió, la Conselleria de Benestar Social ha disposat a través d'esta orde, la convocatòria i regulació d'ajudes destinades a finançar als ajuntaments, programes d'atenció a menors pertanyents a famílies o unitats de convivència en situació de privació material severa, amb el doble objectiu, per un costat de garantir l'alimentació a menors les famílies dels quals es troben amb grans dificultats de fer front a esta necessitat, oferint programes d'oci i temps lliure a estos xiquets i xiquetes, i d'un altre, afavorir la conciliació de la vida familiar i laboral, permetent als pares acudir a la seua activitat laboral o destinar temps a la busca d'ocupació.  
  
Estes ajudes no afecten la llibertat de competència establida en l'article 107 del Tractat de Funcionament de la Unió Europea, d'acord amb el que disposa l'article 3.4 del Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
  
ORDENE  
  
Article 1. Objecte  
L'objecte d'esta orde és regular i convocar ajudes econòmiques destinades a programes d'atenció a menors pertanyents a famílies o unitats de convivència en situació de privació material, per mitjà de l'oferta d'activitats en període estival, que unisquen l'atenció de necessitats d'alimentació d'estos menors amb activitats d'oci i temps lliure, i que contribuïsquen a facilitar la conciliació laboral o, si és el cas, proporcionar a la família un temps que afavorisca la busca i ocupació en activitats formatives i ocupacionals, programes que comportaran un seguiment i avaluació pels servicis socials municipals.  
  
  
Article 2. Convocatòria  
S'aprova la convocatòria d'ajudes per a l'any 2015, que es regirà pel que disposen les bases generals, establides en l'annex I d'esta orde, junt amb els models de sol·licitud, annex II, annex III, i de justificació, annex IV, que acompanyen esta orde.  
  
Article 3. Finançament  
1. Les ajudes previstes en esta convocatòria s'abonaran a càrrec del capítol IV del pressupost de gastos de la Generalitat per a l'exercici 2015, del programa pressupostari 313.10 Servicis Socials, i línia T-6594, per un import màxim de 1.700.000,00 euros.  
2. Els esmentats crèdits tenen caràcter limitador i no podran concedir-se subvencions una vegada que s'hagen esgotat.  
3. Els aspectes regulats en la present orde s'aplicaran sense perjuí de totes les normes que regisquen el règim jurídic pressupostari de l'administració de la Generalitat.  
  
Article 4. No subjecció a polítiques de competència  
Les ajudes concedides a l'empara d'esta orde no necessiten ser notificades a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, ja que les ajudes van dirigides a un col·lectiu que no exercix activitat econòmica.  
  
DISPOSICIONS ADDICIONALS  
  
Única. Models  
A esta orde s'acompanyen els models següents:  
1. Sol·licitud d'ajuda per al desenrotllament de programes d'atenció de necessitats i inclusió social a menors i les seues famílies en període estival, per a l'any 2015 (annex II).  
2. Document de domiciliació bancària (annex III).  
3. Model certificació de justificació d'obligació contreta, o reconeguda (annex IV),  
  
DISPOSICIONS FINALS  
  
Primera. Instruccions  
S'autoritza la Secretaria Autonòmica de Servicis Socials i Solidaritat, la Subsecretaria i la Direcció General de Servicis Socials i Menor, a elaborar les instruccions de desplegament d'esta orde.  
  
Segona. Entrada en vigor  
Esta orde entrarà en vigor el mateix dia de publicació en el Diari Oficial de la Comunitat Valenciana.  
  
Tercera. Recursos contra la convocatòria  
Contra la present orde podrà interposar-se potestativament recurs de reposició davant del mateix òrgan que l'ha dictat, en el termini d'un mes comptador des de l'endemà de la publicació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o bé podrà interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la seua publicació, de conformitat amb el que disposen els articles 10 i 46 de l'esmentada Llei 29/1998, de 13 de juliol; tot això sense perjuí que puga interposar-se qualsevol altre que s'estime pertinent.  
  
València, 9 de març de 2015  
  
La consellera de Benestar Social,  
ASUNCIÓN SÁNCHEZ ZAPLANA  
ANNEX I  
Bases generals de la convocatòria  
  
TÍTOL I  
De les entitats sol·licitants  
  
Primera. Entitats sol·licitants  
Podran sol·licitar les ajudes regulades en la present orde:  
a) Els ajuntaments de municipis de la Comunitat Valenciana amb població de dret de més de 20.000 habitants, segons el padró municipal a data 1 de gener de 2014 publicat per l'Institut Nacional d'Estadística.  
  
b) Els ajuntaments de municipis de la Comunitat Valenciana de menor població, que presenten una sol·licitud amb més de 20 menors.  
  
Segona. Requisits de les entitats sol·licitants  
Les entitats sol·licitants hauran de complir, amb caràcter general, els requisits establits en la Llei 38/2003, de 17 de novembre, General de Subvencions, i de forma específica no hauran d'estar incurses en les prohibicions que s'establixen en l'article 13, apartats 2 i 3 de la Llei 38/2003, de 17 de novembre, General de Subvencions, per a obtindre la condició de beneficiari de subvencions.  
  
TÍTOL II  
De les característiques dels programes  
  
Capítol I  
Dels conceptes i quanties a finançar a l'entitat local  
  
Tercera. Conceptes subvencionats  
1. Les ajudes podran concedir-se pels conceptes següents:  
a) Atenció de necessitats bàsiques d'alimentació.  
b) Atenció d'activitats complementàries de temps lliure, socials, culturals, recreatives, cíviques i educatives.  
Ambdós ajudes es concediran per al seu gaudi durant el període no lectiu del curs escolar, que comprén des del primer dia hàbil següent a la finalització de les activitats escolars establit per Resolució de 20 de maig de 2014, de la Direcció General de Centres i Personal Docent, per la qual es fixa el calendari escolar del curs acadèmic 2014-2015, fins al primer dia de començament de les activitats escolars per al curs acadèmic 2015-2016.  
2. L'atenció de necessitats bàsiques d'alimentació serà requisit necessari per a accedir a estes ajudes.  
  
Quarta. Exclusions i incompatibilitats  
1. Queden excloses de les ajudes previstes en esta convocatòria, totes aquelles que se subvencionen pels mateixos conceptes per altres organismes públics en este exercici. La dita exclusió opera amb independència de l'import de l'ajuda o subvenció rebuda d'altres organismes o entitats públiques.  
2. Serà incompatible la concessió de l'ajuda sol·licitada amb el gaudi gratuït i simultani de servicis que cobrisquen els mateixos supòsits i necessitats, a través d'institucions públiques o privades.  
  
Quinta. Determinació de les quanties  
1. Les ajudes econòmiques a què es referix la present orde es concretaran en una quantia de 4,25 euros per menor i dia per a l'atenció del menjar principal, i que inclourà les matèries primeres, la seua elaboració així com la neteja dels utensilis i de l'espai habilitat per a menjador o un altre tipus de servici que garantisca l'alimentació, import que podrà veure's incrementat, de conformitat amb les següents quanties, quan es preste el servici o activitat, en:  
- Una quantia de 2,00 euros per menor i dia per a desdejuni.  
- Una quantia d'1,50 euros per menor i dia per a berenar.  
- I una quantia de 4,25 euros, per activitats complementàries de temps lliure, socials, culturals, recreatives, cíviques i educatives, en jornada completa, o de 3,00 euros si només es realitzen activitats durant la jornada de matí, prèvia al menjar principal.  
2. La quantia màxima de l'ajuda no podrà ser superior a 12,00 euros per menor i dia.  
  
  
Sexta. Subcontractació de les activitats subvencionades  
La subcontractació es regirà pels procediments previstos en l'article 29 de la Llei 38/2003, de 17 de novembre, General de Subvencions, i en tot cas, d'acord amb els criteris següents:  
- Els ajuntaments podran subcontractar totalment o parcialment l'activitat subvencionada, d'acord amb el que disposa l'esmentat article 29 de la Llei 38/2003, de 17 de novembre, General de Subvencions.  
- Les persones contractistes quedaran obligades només davant de l'ajuntament, que assumirà la total responsabilitat de l'activitat subvencionada per l'Administració.  
- No s'entendrà com subcontractació les actuacions realitzades per voluntaris, sempre que estiguen previstes en el programa sol·licitat.  
  
  
Capítol II  
Dels requisits dels menors i unitats de convivència  
  
Sèptima. Requisits  
Els programes aniran destinats a menors pertanyents a unitats de convivència en situació de privació material, que acrediten els requisits següents:  
1. Respecte als menors i simultàniament:  
a) Menors que durant l'exercici 2015, tinguen edats compreses entre els 3 i els 16 anys, ambdós edats inclusivament.  
b) Menors escolaritzats amb veïnatge administratiu en el municipi que sol·licita el programa.  
2. Respecte a les unitats econòmiques de convivència:  
a) Es considera, als efectes d'esta orde, unitat econòmica de convivència, la formada pel menor convivent amb altres persones unides amb este per llaços de parentiu per consanguinitat, adopció i afinitat, fins al segon grau inclusivament. Respecte als germans s'hi inclouen els menors de 26 anys en el moment de la sol·licitud, i majors d'esta edat quan es tracte de persones amb discapacitat física, psíquica o sensorial igual o superior al 33 %, que convisquen en el mateix domicili.  
  
b) Les unitats econòmiques de convivència no hauran de superar per renda per capita, la quantia anual de 5.007,80 euros. Als efectes de la consideració i còmput de les fonts d'ingressos o rendes per al càlcul de la renda per capita, caldrà ajustar-se a la Llei de l'Impost de la Renda de les Persones Físiques. Les mencionades rendes o ingressos s'entenen referides a l'última declaració de la renda disponible.  
La renda per capita serà el resultat de dividir la totalitat de rendes o ingressos bruts, computats en els termes establits en esta base, entre el nombre de membres que integren la unitat econòmica de convivència.  
  
c) En funció de la quantia assignada al programa, es prioritzarà els menors pertanyents a unitats econòmiques de convivència amb menor renda per capita, priorització que haurà de ser tinguda en compte per l'ajuntament beneficiari de l'ajuda i responsable de l'execució dels programes.  
3. Els menors que complint els requisits de l'apartat primer es troben en situació d'acolliment en família extensa, acostada o educadora es consideraran beneficiaris directes d'estes ajudes, sense que s'apliquen a les unitats de convivència els requisits exigits en l'apartat segon. Esta condició haurà d'acreditar-se per mitjà de certificat de l'òrgan competent de la Conselleria de Benestar Social o bé mitjançant una resolució administrativa o judicial per la qual es constituïx l'acolliment familiar.  
  
  
Capítol III  
Dels criteris de valoració de les sol·licituds  
  
Octava. Criteris generals per a valorar les sol·licituds  
1. Les sol·licituds que reunisquen els requisits per a participar en la present convocatòria d'ajudes, seran valorades fins a un màxim de 100 punts d'acord amb els següents criteris de valoració:  
a) Nombre d'habitants per població, al tractar-se d'un programa condicionat a l'àmbit territorial d'actuació i al nombre de població a atendre, que presenta circumstàncies i necessitats de caràcter social, que comporten risc patent de carència o dèficit alimentari. Este criteri es valorarà fins un màxim de 30 punts, segons el següent desglossament per nombre d'habitants:  
- Més de 100.000 habitants: 30 punts  
- Des de 70.001 a 100.000 habitants: 25 punts.  
- Des de 30.001 a 70.000 habitants: 20 punts.  
- Des de 20.001 a 30.000 habitants: 15 punts.  
- Des de 5.001 a 20.000 habitants: 10 punts  
- Menys de 5.000 habitants: 5 punts.  
b) Nivell de desenrotllament i del contingut del programa. Este criteri es valorarà fins un màxim de 60 punts, segons el desglossament següent:  
b.1) Fins a un màxim de 40 punts:  
- Atenció de necessitats bàsiques d'alimentació, inclòs dinar, desdejuni i berenar: 40 punts.  
- Atenció de necessitats bàsiques d'alimentació, inclòs dinar i desdejuni o berenar: 30 punts.  
- Atenció de necessitats bàsiques d'alimentació, inclòs només dinar: 20 punts.  
b.2) Fins a un màxim de 20 punts:  
- Activitats complementàries de temps lliure, socials, culturals, recreatives, cíviques i educatives en jornada completa: 20 punts.  
- Activitats complementàries de temps lliure, socials, culturals, recreatives, cíviques i educatives en jornada de matí: 10 punts.  
c) Període de desenrotllament del programa. Este criteri es valorarà fins un màxim de 10 punts, segons el desglossament següent:  
- 20 dies o més de 20 dies hàbils: 10 punts.  
- Menys de 20 dies hàbils: 5 punts.  
2. Les subvencions es concediran només a les sol·licituds que hagen obtingut una puntuació mínima de 40 punts.  
3. Només, en el supòsit que el crèdit disponible resulte insuficient per a atendre totes les sol·licituds concedides sempre que estes aconseguisquen la puntuació mínima de 40 punts, s'establiran els següents criteris de prorrateig per a determinar els imports:  
a) L'import de l'ajuda sol·licitada no podrà superar els imports assenyalats a continuació, en funció de la població de cada ajuntament:  
- Ajuntaments de fins a 20.000 habitants: màxim 8.000,00 euros.  
- Ajuntaments amb més de 20.000 habitants i fins a 34.000 habitants: màxim 20.000,00 euros.  
- Ajuntaments de més de 34.000 habitants i fins a 60.000 habitants: màxim 30.000,00 euros.  
- Ajuntaments de més de 60.000 habitants i fins a 95.000 habitants: màxim 40.000,00 euros.  
- Ajuntaments de més de 95.000 habitants: màxim 50.000,00 euros.  
Les sol·licituds d'ajudes que, contravenint el límit anterior, es formulen per import superior als límits assenyalats en la present lletra, es tramitaran com a sol·licituds d'ajudes per import igual a l'import màxim d'aplicació a l'ajuntament sol·licitant, en els termes de l'escala precedent.  
b) Si, una vegada aplicada la minoració prevista en la precedent a), el crèdit disponible continua resultant insuficient per a atendre les sol·licituds resultants d'esta minoració, les quanties inicialment assignades seran objecte de minoració proporcional, atenent la proporció que l'import sol·licitat per cada ajuntament represente respecte de l'import global sol·licitat per la totalitat dels ajuntaments concurrents que hagen presentat sol·licituds aprovades. Els imports emprats en el càlcul de l'esmentada prorrata no podran superar els límits establits en la precedent lletra a) per raó de la població de cada municipi.  
  
c) En el supòsit que aplicant la fórmula dels apartats anteriors hi haja un romanent, este es distribuirà entre les sol·licituds existents seguint el criteri de l'apartat b) i sempre que no excedisca de la quantia sol·licitada, superant si és el cas els imports de l'apartat a).  
  
TÍTOL III  
Procediment  
  
CAPÍTOL I  
Iniciació del procediment  
  
Novena. Iniciació  
L'inici i tramitació del procediment s'ajustarà al que establix la present orde i, amb caràcter general, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/ 1999, de 13 de gener.  
  
Deu. Sol·licitud  
1. Les sol·licituds d'ajuda de la present convocatòria es presentaran degudament formalitzades i subscrites per qui exercisca la representació legal de l'ajuntament, segons el model que corresponga dels que figuren en els annexos d'esta orde.  
2. El model de sol·licitud conté la declaració responsable del sol·licitant en què faça constar que no està incurs en cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, General de Subvencions (BOE 276, 18.11.2003) i que ha complit amb l'obligació del reintegrament de subvencions que, si és el cas, se li haja exigit.  
3. La presentació de la sol·licitud comportarà l'autorització del sol·licitant perquè l'òrgan concedent obtinga de forma directa l'acreditació d'estar al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions i en els articles 18, 19 i 22 del Reial Decret 887/2006, de 21 de juliol, pel qual s'aprova el Reglament de la mencionada llei, a través de certificats telemàtics, i en este cas, el sol·licitant no haurà d'aportar la corresponent certificació.  
No obstant això, el sol·licitant podrà denegar expressament el consentiment, i en este cas haurà de presentar els certificats que acrediten el compliment d'eixes obligacions.  
4. Les sol·licituds es trobaran a disposició dels sol·licitants en les direccions territorials de la Conselleria de Benestar Social, en les oficines PROP i en la Web de la Generalitat.  
  
Onze. Terminis de presentació  
El termini de presentació de sol·licituds serà de 20 dies naturals comptats a partir de l'endemà de la publicació d'esta orde en el Diari Oficial de la Comunitat Valenciana.  
  
Dotze. Lloc de presentació  
1. Les sol·licituds d'ajuda es presentaran, junt amb la documentació requerida, en els registres d'entrada de les direccions territorials de la Conselleria de Benestar Social, sense perjuí de poder presentar-se en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. La presentació de les sol·licituds en les oficines de correus haurà d'ajustar-se als requisits establits en l'article 31 del Reial Decret 1829/1999, de 3 de desembre, pel qual s'aprova el Reglament pel qual es regula la prestació de servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals.  
  
Tretze. Documentació  
1. La documentació presentada serà original o còpia compulsada per la secretaria del mateix ajuntament.  
2. La documentació a presentar, junt amb la sol·licitud correctament omplida i firmada per un representant degudament autoritzat per a això, serà la següent:  
a) «Model de domiciliació bancària», que s'adjunta com a annex III, que servirà per a acreditar la titularitat del compte a través del qual el beneficiari desitja percebre l'ajuda.  
b) Certificats que acrediten el compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, en el supòsit que denegue expressament el consentiment per a això.  
c) Un programa detallat de l'actuació o actuacions a realitzar que haurà d'estar firmat per la persona titular de l'alcaldia o persona en qui delegue, i en què s'hauran de detallar, com a mínim, els aspectes següents:  
1r. Les places a oferir en les escoles d'estiu en relació amb el programa que es presenta i d'elles, quantes seran objecte de subvenció dins d'este.  
2n. El nivell d'atenció de necessitats bàsiques d'alimentació, si inclou només el dinar o també desdejuni i/o berenar.  
3r. El nivell d'activitats complementàries de temps lliure, socials, culturals, recreatives, cíviques i educatives a realitzar, si és el cas i, si és a jornada completa o només a jornada de matí. Amb descripció del contingut de les activitats incloses en el programa, així com els objectius a aconseguir, vinculant la seua transcendència i repercussió social amb el tipus de beneficiaris a què vagen destinades.  
4t. El període de desenrotllament del programa amb concreció del nombre de dies i dates. Calendari precís de compliment i els terminis d'execució previstos, tant per al programa d'activitats en el seu conjunt com per a cada una de les activitats proposades en particular. En este sentit, haurà d'incloure's, com a mínim, una previsió ajustada dels possibles horaris de realització de cada activitat.  
Els quatre apartats anteriors hauran d'acreditar-se per a cada una de les escoles d'estiu que es presenten en la sol·licitud.  
d) Un document, degudament firmat per la persona titular de l'alcaldia o persona en qui delegue, en què figure una descripció desglossada i detallada dels costos corresponents tant al pla d'actuacions en el seu conjunt, com a cada una de les actuacions en particular.  
  
  
Catorze. Esmena de la sol·licitud  
1. Rebudes les sol·licituds i incoat l'expedient, la direcció territorial de la Conselleria de Benestar Social, les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
2. Quan la sol·licitud no reunisca els requisits exigits o no s'acompanye la documentació que resulte exigible d'acord amb esta orde, es notificarà a l'entitat interessada la causa que impedix la continuació del procediment i se la requerirà perquè, en el termini de 10 dies, esmene la falta o acompanye els documents preceptius, amb indicació que si no ho fa així, es considerarà que desistix de la seua petició, amb resolució prèvia d'arxivament, que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tot això de conformitat amb el que preveu l'article 71 d'esta mateixa norma.  
Esta resolució serà dictada per delegació per la persona titular de la direcció territorial de la Conselleria de Benestar Social. A l'adoptar-se per delegació, haurà d'indicar expressament esta circumstància i es considerarà dictada per l'òrgan delegatori, esgotant la via administrativa.  
Contra la resolució es podrà interposar directament recurs davant de l'orde jurisdiccional contenciós administratiu en la forma, termini i condicions que determina la llei reguladora de l'esmentada jurisdicció. No obstant això, amb caràcter previ, es podrà interposar, potestativament, i segons siga procedent, recurs de reposició d'acord amb l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
CAPÍTOL II  
Ordenació i instrucció del procediment  
  
Quinze. Ordenació i instrucció de l'expedient  
1. L'ordenació i instrucció del procediment de concessió competix a la direcció territorial de la Conselleria de Benestar Social.  
2. Rebudes les sol·licituds, la secció que corresponga segons l'organització interna de la Direcció Territorial de Benestar Social, les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
3. En esta fase, a la vista de la documentació que es troba en l'expedient i de les obligacions que s'adquirisquen per la concessió de l'ajuda, es podrà demanar els informes dels organismes i entitats que s'estimen oportuns i efectuar les comprovacions necessàries sobre l'exactitud de tot això.  
  
Setze. Estudi i tramesa de l'expedient  
1. Completada la instrucció de l'expedient, la secció corresponent procedirà a valorar l'expedient.  
2. Es trametrà a la Direcció General de Servicis Socials i Menor, respecte de cada expedient:  
- Còpia completa de l'expedient.  
- Informe tècnic.  
- Document que continga el número d'expedient i la versió que s'ha assignat a les seues dades bancàries en la comptabilitat de la Generalitat.  
  
- Informe, com a òrgan instructor, en què conste que de la informació que es troba en el seu poder, es desprén que els beneficiaris complixen tots els requisits necessaris per a accedir a les ajudes, conforme disposa el punt díhuit, apartat 1.B, punt b, de l'acord de 24 d'agost de 2012, del Consell, pel qual es determinen els aspectes addicionals a comprovar per la Intervenció en l'exercici de la fiscalització del gasto.  
  
- Certificats telemàtics que l'entitat està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, quan la sol·licitud de subvenció comportarà l'autorització del sol·licitant perquè l'òrgan concedent obtinga de forma directa l'acreditació.  
  
CAPÍTOL III  
Finalització del procediment  
  
Dèsset. Comissió de valoració i proposta  
1. Rebut l'expedient en la Direcció General de Servicis Socials i Menor, s'avaluarà per la comissió de valoració que es constituirà a este efecte.  
2. La comissió de valoració estarà composta per:  
- La persona titular de la Subdirecció General de Servicis Socials i Menor que actuarà com a president. Serà suplent una de les persones titulars de les direccions de servici de la Direcció General de Servicis Socials i Menor, segons l'orde d'antiguitat en el lloc de treball.  
  
- Les persones titulars de les direccions territorials de la Conselleria de Benestar Social, o les persones que designen en substitució, que tindran rang mínim de cap de servici.  
- Les persones titulars de les direccions de servici de la Direcció General de Servicis Socials i Menor, una de les quals actuarà assumint la secretaria de la comissió. Seran suplents les persones titulars de les corresponents direccions de secció, respecte de cada una de les direccions de servici en què s'integren.  
3. A l'esmentada comissió de valoració podran convocar-se els tècnics de les direccions territorials i/o de la Direcció General de Servicis Socials i Menor que s'estime procedent.  
4. La comissió de valoració elaborarà les propostes de concessió o denegació de les ajudes, que seran elevades a la persona titular de la Direcció General de Servicis Socials i Menor perquè resolga com estime procedent.  
  
Díhuit. Resolució  
1. D'acord amb el que disposa la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria (DOCV 5967, de 4.03.2009), la resolució de les sol·licituds d'ajudes a l'empara del que preveu la present orde, està delegada en la persona titular de la Direcció General de Servicis Socials i Menor.  
  
2. El termini màxim per a tramitar, resoldre i notificar les sol·licituds sobre les ajudes arreplegades en esta orde serà de dos mesos comptats a partir de l'endemà de la finalització del termini de la presentació de les sol·licituds i, en tot cas, sempre abans de l'inici del període de vacacions escolars. Si no es produïx resolució expressa en el termini assenyalat s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
3. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Dènou. Recursos  
1. Les resolucions dictades per la persona titular de la Direcció General de Servicis Socials i Menor, a l'adoptar-se per delegació hauran d'indicar expressament esta circumstància, i es consideraran dictades per l'òrgan delegatori, esgotant la via administrativa.  
2. Contra les resolucions es podrà interposar directament recurs davant de l'orde jurisdiccional contenciós administratiu en la forma, termini, i condicions, que determina la llei reguladora de l'esmentada jurisdicció. No obstant això, prèviament es podrà interposar, amb caràcter potestatiu, recurs de reposició d'acord amb l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
TÍTOL IV  
Obligacions de les entitats subvencionades  
  
Vint. Obligacions  
1. Les entitats que obtinguen alguna ajuda a l'empara d'esta orde, hauran de complir les obligacions generals regulades en la Llei 38/2003, de 17 de novembre, General de Subvencions, i en el Reglament de desplegament aprovat per Reial Decret 887/2006, de 21 de juliol, i de forma expressa:  
1.1. De col·laboració amb la Generalitat:  
a) Donar adequada publicitat al caràcter públic de finançament de les actuacions subvencionades, fent constar explícitament, quan se'n faça difusió, que està «Subvencionada per la Conselleria de Benestar Social i el Ministeri de Sanitat, Servicis Socials i Igualtat» i informar d'esta circumstància a les persones usuàries. De la mateixa manera, s'utilitzarà la mencionada expressió en els documents i oficis que s'utilitzen en el desenrotllament del programa subvencionat.  
  
b) Omplir els documents que el ministeri competent en la matèria, requerisca per a la tramitació o justificació que pertoquen, documents que hauran de ser omplits en el format que siga sol·licitat per l'esmentat ministeri.  
De forma expressa hauran d'omplir-se la «Fitxa de presentació de projectes socials» i la «Fitxa d'avaluació de projectes», que al seu moment seran requerides per la Direcció General de Servicis Socials i Menor, fitxes que s'ubicaran i podran descarregar-se en l'enllaç http://www.gva.es/es/inicio/atencion\_ciudadano/buscadores/tramites\_servicios, així com en la Web de la Conselleria de Benestar Social http://www.bsocial.gva.es/.  
c) El seguiment i l'avaluació pels servicis socials municipals dels menors i les seues famílies, beneficiaris del programa.  
1.2. De justificació de l'exercici de l'activitat:  
a) Justificar el compliment dels requisits i condicions, la realització completa de l'activitat i el compliment de la finalitat de les ajudes concedides, en el termini màxim establit en la present orde, o en les normes que siguen d'aplicació. L'obligació de justificació econòmica ha de referir-se a la part objecte de finançament a través d'esta orde.  
  
b) Els menús hauran de seguir les pautes arreplegades en la «Guia dels menús en els menjadors escolars» elaborats conjuntament per les conselleries competents en matèria d'educació i sanitat de la Generalitat Valenciana.  
Així mateix, es respectarà la diversitat cultural i religiosa dels menors i les seues famílies en relació amb l'alimentació i possibles característiques especials de salut dels menors.  
c) Sotmetre's a les actuacions de comprovació respecte a l'actuació subvencionada, facilitant la inspecció, el control i el seguiment per la Conselleria de Benestar Social, i, en particular, per la Direcció General de Servicis Socials i Menor, o de les seues unitats administratives dependents, a fi de conéixer qualsevol aspecte de l'activitat objecte de la subvenció.  
Sense perjuí de la confidencialitat exigible, es presentarà la informació econòmica, fiscal, laboral, tècnica, o de qualsevol tipus, que els siga sol·licitada, sempre que tinga per objecte justificar el compliment dels requisits i condicions necessaris per a la concessió de la subvenció, la realització de les activitats, l'adopció del comportament que justifica el seu lliurament, la correcta aplicació de la suma lliurada a la finalitat prevista, o la quantia del gasto efectuat de l'ajuda concedida.   
  
1.3. Financeres:  
a) No minorar, ni anul·lar, la consignació pressupostada inicialment per a l'actuació subvencionada.  
b) Atendre els pagaments de les obligacions que es contrauen.  
c) Reintegrar els fons percebuts, en els supòsits i les condicions determinats en l'article 37 de la Llei 38/2003, de 17 de novembre, General de Subvencions.  
d) Disposar dels llibres comptables, registres diligenciats i la resta de documents degudament auditats, en els termes exigits per la legislació mercantil i sectorial aplicable al beneficiari.  
e) Conservar els documents justificatius de l'aplicació dels fons rebuts, inclosos els documents electrònics, en tant que puguen ser objecte d'actuacions de comprovació i control.  
f) Sotmetre's a les actuacions de control financer que corresponen a la Intervenció General en relació amb la subvenció concedida.  
2. L'incompliment d'alguna d'estes obligacions podrà donar lloc al desistiment sense efecte o minoració de la resolució de concessió de l'ajuda i, si és el cas, al reintegrament, total o parcial, de les quantitats percebudes i a l'exigència de l'interés de demora des del moment del pagament de la subvenció.  
  
Vint-i-una. Sistema de justificació de les ajudes i subvencions  
1. La justificació del gasto de les ajudes que es concedisquen a l'empara d'esta orde haurà de referir-se com a mínim a la subvenció concedida.  
L'esmentada justificació es correspondrà sempre amb el contingut del programa subvencionat, no seran admissibles gastos d'actuacions que no estiguen específicament previstos en la descripció d'aquell. La justificació per un import menor a l'esmentat farà que es minore proporcionalment l'ajuda concedida.  
2. La forma de justificació es realitzarà per mitjà de la presentació davant de la corresponent direcció territorial de la Conselleria de Benestar Social, d'un certificat d'obligació contreta o reconeguda, o de pagament ordenat, segons el model de l'annex IV, arreplegat en esta orde. El termini màxim de presentació de la justificació finalitzarà el dia 31 d'octubre de 2015.  
3. L'entitat haurà de conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
  
  
Vint-i-dos. Sistema de pagament  
Per al règim de lliuraments de transferències corrents per al pagament de les subvencions previstes en esta orde, s'aplicarà el règim específic previst en l'article 34.1 lletra b de la Llei 8/2014, de 26 de desembre, de Pressupostos de la Generalitat per a l'exercici 2015.  
  
Serà requisit de pagament de les subvencions, l'acreditació d'estar al corrent en el compliment de l'obligació de rendició dels seus comptes anuals davant de la Sindicatura de Comptes, de conformitat amb l'article 199.4 de la Llei 8/2010, de 23 de juny, de la Generalitat, en redacció que en fa l'article 68 de la Llei 7/2014, de 22 de desembre, de la Generalitat, de Mesures per al 2015.  
  
TÍTOL V  
Denegació, desistiment sense efectes, minoració i suspensió  
  
Vint-i-tres. Denegació, desistiment sense efectes i minoració de les ajudes econòmiques  
1. Podran dictar-se resolucions de denegació d'estes ajudes:  
a) Per incompliment de qualsevol dels requisits establits en esta orde.  
b) Per incompliment de qualsevol de les obligacions establides en la base vint de les bases generals d'esta convocatòria, prèviament a la seua resolució.  
c) Per falta d'adequació dels fins d'actuació de l'entitat sol·licitant a l'àmbit de la subvenció sol·licitada.  
d) Per no disposar l'entitat de l'estructura i capacitat suficients per a garantir el compliment dels objectius.  
e) Per tractar-se d'un programa que no responga específicament a les característiques expressades en esta orde.  
f) Per tractar-se d'un programa que, per la seua naturalesa, siga propi d'altres organismes, sense perjuí de la necessària col·laboració per al cas de matèries concurrents.  
g) Per tractar-se d'un programa per al qual ja hi haja una altra orde d'ajudes específica o ja siga subvencionat per al mateix objecte.  
h) Per tractar-se d'un programa la realització del qual ja estiga atesa per altres entitats a nivell local, provincial o comunitari.  
i) No haver aconseguit la puntuació mínima de 40 punts.  
2. Podran dictar-se resolucions de desistiment sense efectes o minoració, de les ajudes concedides i, si és el cas, reintegrament de les quantitats indegudament percebudes, en els supòsits següents:  
a) Quan es done qualsevol de les circumstàncies previstes en l'article 37 de la Llei 38/2003, de 17 de novembre, General de Subvencions.  
  
b) Quan s'alteren les condicions tingudes en compte per a la concessió de la subvenció i s'obtinguen de manera concurrent subvencions i ajudes atorgades per altres administracions públiques o altres ens públics o privats.  
c) Per incompliment de qualsevol de les obligacions establides en la base vint de les bases generals d'esta convocatòria.  
3. Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.  
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. Per al desistiment sense efectes o minoració de les ajudes econòmiques, la direcció territorial de la Conselleria de Benestar Social garantirà, en tot cas, el dret de l'interessat al tràmit d'audiència.  
  
6. El termini per a resoldre i notificar els expedients de desistiment sense efectes i minoració serà de sis mesos comptats a partir que s'inicie l'expedient.